**D ô v o d o v á s p r á v a**

1. **Všeobecná časť**

Návrh zákona, zákona, ktorým sa dopĺňa zákon č. 153/2001 Z. z. o prokuratúre v znení neskorších predpisov predkladajú na rokovanie Národnej rady Slovenskej republiky poslanci Národnej rady Slovenskej republiky Mária Kolíková, Vladimíra Marcinková, Juraj Krúpa, Ondrej Dostál, Jana Bittó Cigániková a Marián Viskupič.

**Cieľom predloženého návrhu zákona je zaviesť prideľovanie vecí určených podľa predmetu konania náhodným výberom pomocou technických prostriedkov a programových prostriedkov schválených generálnou prokuratúrou tak, aby bola vylúčená možnosť ovplyvňovania pridelenia vecí a zabezpečené rovnomerné zaťaženie prokurátorov.**

Návrh má za cieľ minimalizovať možnosť ovplyvňovania vyšetrovania trestných konaní a zabezpečiť objektívne a nestranné vyšetrovanie zo strany prokurátorov.

Predložený návrh zákona nebude mať vplyv na rozpočet verejnej správy ani na podnikateľské prostredie. Predložený návrh zákona nebude mať sociálne vplyvy, ani vplyvy na životné prostredie a informatizáciu spoločnosti. Návrh zákona taktiež nebude mať vplyv na manželstvo, rodičovstvo a rodinu a ani na služby verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

1. **Osobitná časť**

**K čl. I**

Za účelom minimalizovania možnosti ovplyvňovania vyšetrovania trestných konaní a zabezpečenia objektívneho a nestranného vyšetrovania zo strany prokurátorov sa zavádza prideľovanie vecí určených podľa predmetu konania prokurátorom náhodným výberom, a to pomocou technických prostriedkov a programových prostriedkov schválených generálnou prokuratúrou tak, aby bola vylúčená možnosť ovplyvňovania pridelenia vecí a zabezpečené rovnomerné zaťaženie prokurátorov. Návrh ďalej špecifikuje podmienku, ktorú je nutné splniť, aby bolo možné hovoriť o náhodnom výbere, a to tú, že sa vec má prideliť jednému z aspoň dvoch prokurátorov. Podrobnosti vyššie uvedeného prideľovania upraví generálny prokurátor organizačným aktom.

**K čl. II**

 Nadobudnutie účinnosti predloženého návrhu zákona sa navrhuje na 1. januára 2025.